Javier Culson

Javier Culson Pérez (s. 25. heinäkuuta 1984) on puertoricolainen 400 metrin aitajuoksija.

Culson saavutti Ibero-Amerikan mestaruuskilpailuissa 2006 kultaa 400 metrin aitajuoksussa ja hopeaa 4 × 400 metrin viestissä. Kesäuniversiadeissa 2007 hän sijoittui 400 metrin aitajuoksussa kolmanneksi. Osakan MM-kilpailuissa 2007 ja Pekingin olympialaisissa 2008 hän selviytyi välieriin. 

Berliinin MM-kilpailuissa 2009 hän sijoittui toiseksi maansa ennätyksellä 48,09 s. Hän voitti samana vuonna Keski-Amerikan ja Karibian mestaruuden ajalla 48,51.

Hän paransi maansa ennätystä lukemiin 47,72 Poncessa 8. toukokuuta 2010. Maanosien cupissa 2010 hän sijoittui toiseksi. Daegun MM-kilpailuissa 2011 hän sai hopeaa ajalla 48,44. Lontoon olympialaisissa 2012 hän sai pronssia ajalla 48,10. Moskovan MM-kilpailuissa 2013 hän oli kuudes ja maanosien cupissa 2014 kolmas.

Culson saavutti Toronton Pan-Amerikan kisoissa 2015 hopeaa ajalla 48,67. Hän karsiutui välierissä Pekingin MM-kilpailuissa 2015. Rio de Janeiron olympialaisissa 2016 hänet hylättiin loppukilpailussa. Lontoon MM-kilpailuissa 2017 hän karsiutui alkuerissä.

Culson on 198 senttimetriä pitkä.

Lähteet

Viitteet

Puertoricolaiset 400 metrin aitajuoksijat
Puertoricolaiset olympiamitalistit
Vuonna 1984 syntyneet
Elävät henkilöt